НАСТАВНО-НАУЧНОМ ВЕЋУ
УНИВЕРЗИТЕТА У БЕОГРАДУ – ФАРМАЦЕУТСКОГ ФАКУЛТЕТА КОМИСИЈИ ЗА ПОСЛЕДИПЛОМСКУ НАСТАВУ – ДОКТОРСКЕ СТУДИЈЕ

Београд, 20.8.2026.

На седници Наставно-научног већа Универзитета у Београду – Фармацеутског факултета, одржаној 9. јула 2026. године, донета је Одлука број 1626/2 којом су именовани чланови Комисије за оцену и одбрану завршене докторске дисертације кандидата маг. фарм. Бојане Свркота Конрад, под насловом:

„Примена хемометријских алата за карактеризацију интеракционог потенцијала течне хроматографије мешовитих режима, реверзних фаза, слабе катјонске измене и хидрофилних интеракција“

Ментор:
др Биљана Оташевић, редовни професор, Универзитет у Београду – Фармацеутски  факултет

Комисија у саставу:
1. др Ана Протић, редовни професор, Универзитет у Београду – Фармацеутски факултет

2. др Игор Опсеница, редовни професор, Универзитет у Београду – Хемијски факултет

3. др Јована Крмар, научни сарадник, TNG Creative, Београд, Србија

4. др Невена Ђајић, научни сарадник, Alchemy Cloud Inc., Нови Сад, Србија

5. др Дарија Јовчић, виши научни сарадник, Универзитет у Београду - Институт за физику, 

прегледала је приложенy дисертацију и подноси Наставно-научном већу Универзитета у     Београду – Фармацеутског факултета следећи извештај:

17

ИЗВЕШТАЈ

1. ПРИКАЗ САДРЖАЈА ДОКТОРСКЕ ДИСЕРТАЦИЈЕ

Докторска дисертација кандидата маг. фарм. Бојане Свркота Конрад под називом „Примена хемометријских алата за карактеризацију интеракционог потенцијала течне хроматографије мешовитих режима, реверзних фаза, слабе катјонске измене и хидрофилних интеракција“ написана је на 116 страна са прилозима, у складу са упутством за обликовање докторске дисертације која се брани на Универзитету у Београду (Гласник Универзитета у Београду, бр. 212). Дисертација је написана јасним и прегледним стилом. На почетку докторске дисертације приложени су сажеци на српском и енглеском језику, информације о ментору, члановима комисије за одбрану докторске дисертације и садржај, а на крају се налазе одговарајући прилози докторској дисертацији: списак публикованих и саопштених радова који чине део докторске дисертације, кратка биографија кандидата, као и потписане изјаве кандидата о ауторству, истоветности штампане и електронске дисертације и коришћењу докторске дисертације. Текст докторске дисертације је организован у седам поглавља: 1. Увод (24 стране), 2. Циљеви истраживања (2 стране), 3. Експериментални део (23 странe), 4. Резултати и дискусија (41 страна), 5. Закључак (2 стране), 6. Литература (9 странa) и 7. Прилози (6 страна), у оквиру којих је уврштено и тридесет и четири слике и двадесет седам табела (осам слика и једна табела су приказани у уводном делу, шест слика и једанаест табела у експерименталном делу и двадесет слика и петнаест табела у делу резултата и дискусије). 

У поглављу Увод дат је теоријски приказ аналитичке технике - течнe хроматографијe мешовитих режима (енг. Mixed-Mode Liquid Chromatography, MMLC), теоријски опис математичког моделовања ретенционог понашања молекула, као и литературни преглед досадашњих научних достигнућа у области MMLC у аналитици лекова малих молекулских маса. У првом делу увода појашњене су особине и принцип функционисања MMLC система, описани су хроматографски модалитети чије комбинације су заступљене у MMLC системима и на основу којих се разликују врсте MMLC колона, укључујући и основне приступе њихове производње. У другом делу увода образложени су хемометријски (математичко-статистички) приступи који се користе за математичко моделовање експериментално добијених ретенционих података молекула у системима течне хроматографије, са способношћу њиховог предвиђања. Посебно је објашњен процес развоја модела квантитативног односа структуре и ретенционог понашања (енг. Quantitative Structure-Retention Relationship, QSRR) са могућношћу интеграције вредности експерименталних параметара (енг. Experimental Parameters, EP) у тзв. мешовите QSRR моделе. Образложени су кораци развоја мешовитих QSRR модела у оквиру којих су појашњени појмови експерименталног дизајна (енг. Design of Experiments, DoE), молекулских дескриптора (енг. Molecular Descriptors, MD), регресионог математичког моделовања применом алгоритама машинског учења (енг. Machine Learning Algorithms, MLA) као и приступи валидације и процене квалитета изграђених QSRR модела. Због препознатих предности у QSRR моделовању, пружен је детаљнији опис алгоритма машинског учења – градијентно појачаних стабала одлучивања (енг. Gradient Boosted Trees, GBT), који је и примењен даље у раду. У последњем, трећем, делу увода направљен је осврт на досадашња научна достигнућа у оквиру примене MMLC у аналитици лекова, препознатим предностима и ограничењима технике, као и досадашњим достигнућима у оквиру процене заступљених ретенционих механизама у различитим MMLC системима.

У поглављу Циљеви истраживања дефинисана су три основна циља докторске дисертације, која су додатно појашњена специфичним циљевима. Први од три наведена основна циља, усмерен је на развој и валидацију мешовитих QSRR модела ради испитивања ретенционих механизама у MMLC систему са заступљеном комбинацијом реверзно-фазног и модалитета слабе катјонске измене (енг. Reversed-Phase / Weak Cation Exchange, RP/WCX). Развој ових мешовитих QSRR модела подразумева развој глобалног и локалних модела изграђених на различитим деловима сета података уз примену MLA-GBT, којима се издвајају параметри (EP и MD) који указују на присуство различитих ретенционих механизама и који имају способност предвиђања ретенционог понашања и  испитаних и моделу непознатих аналита. Други циљ усмерен је на развој аналитичких метода у RP/WCX систему употребом DoE, које могу да се примењују у раздвајању смеша лекова у којима су присутне компоненте са физичко-хемијским особинама које могу бити двојаке, потпуно различите или веома сличне. Прва метода има за циљ раздвајање смеше лекова јонизованих у условима мобилне фазе и заступљених у облику различитих јонских врста (смеша катјона и анјона). Друга метода усмерена је на сепарацију аналита блиских фармаколошких својстава, адренергика, који су присутни у облику исте врсте јона (смеша катјона). Трећа метода има за циљ сепарацију контрајона молекула диклофенака, сличних физичко-хемијских карактеристика (Na+ и K+) у оквиру које се истовремено процењује могућност замене органског растварача мобилне фазе еколошки прихватљивијом опцијом. Последњи, трећи циљ докторске дисертације истоветан је првом, са разликом у MMLC систему на који се односи. Тако, трећи циљ подразумева развој и валидацију мешовитих QSRR модела за испитивање ретенционих механизама присутних у MMLC систему са заступљеном комбинацијом реверзно-фазног и модалитета хидрофилне интеракционе хроматографије (енг. Reversed-phase/ Hydrophilic Interaction Chromatography, RP/HILIC) и са способношћу предвиђања ретенционог понашања молекула.

Поглавље Експериментални део обухвата листу употребљених стандардних супстанци, растварача и реагенаса, употребљене аналитичке опреме и софтвера за обраду прикупљених података. Додатно, описана је припрема узорака, припрема воденог дела мобилне фазе и избор хроматографских услова који су примењени у току истраживања. Такође, поред хроматографских услова, образложени су и употребљени DoE, по којима је извођен експериментални рад. Описано је формирање базе података, методологија израчунавања молекулских дескриптора и приступ изградње и валидације мешовитих QSRR модела применом GBT алгоритма.

У поглављу Резултати и дискусија наведени су сви добијени резултати праћени одговарајућом дискусијом. Јаснији увид у детаље овог поглавља приказан је у наредном делу извештаја.

У поглављу Закључак сумирана су најважнија сазнања која произилазе из резултата истраживања, а која на адекватан начин одговарају на постављене циљеве ове докторске дисертације. 

У поглављу Литература наведено је 159 цитираних литературних извора.

2. ОПИС ПОСТИГНУТИХ РЕЗУЛТАТА
У складу са постављеним циљевима и описаном методологијом експерименталног рада, резултати истраживања ове докторске дисертације приказани су у оквиру три јасно дефинисане целине, обухваћене поглављем Резултати и дискусија. 
Прва целина обухвата приказ испитивања тридесет и четири молекула лекова мале молекулске масе у RP/WCX MMLC систему, на основу којих су изграђени мешовити QSRR модели. Сет молекула за испитивање одабран је тако да су заступљени молекули различите поларности и да у условима мобилне фазе формирају различите врсте јона (анјони, катјони и неутрални молекули), како би се стекао увид у што шири спектар присутних интеракција и ретенционих механизама. Молекулске структуре обрађене су софтверски у циљу израчунавања великог броја молекулских дескриптора, који се путем QSRR модела доводе у везу са њиховим ретенционим фактором (k). Ретенционо понашање аналита, квантификовано ретенционим фактором (k), испитано је у хроматографском RP/WCX MMLC систему. Хроматографски експериментални услови подешени су да прате претходно дефинисан план експеримената, ка центру оријентисан централни композитни дизајн (енг. Face-Centered, Central Composite Design, FC-CCD), са вредностима EP: удео ацетонитрила (ACN, 30 – 50 %, v/v), pH  (3,8 – 5,6) и концентрација амонијум-ацетатног пуфера (C, 20 – 40 mM) мобилне фазе и температура колоне (30 – 38°C). Сви поменути подаци (EP, MD и k) су искоришћени за формирање базе података, на основу које су изграђени мешовити QSRR модели. Изграђено је четири QSRR модела, на различитим деловима базе података, те је глобални модел обухватио све прикупљене резултате, док су локални модели грађени на подацима за молекуле исте јонске врсте (анјони, катјони и неутрални молекули). Модели су изграђени употребом GBT алгоритма. Добијени модели су потом валидирани интерном (десетоструком унакрсном) и екстерном (на тест сету података) валидацијом. Након спроведене валидације формирани QSRR модели показали су следеће вредности корена средње квадратне грешке предвиђања (енг. Root Mean Square Error of Prediction, RMSEP) и коефицијента детерминације за тест сет података (Q2ext) за глобални модел – RMSEP = 0,131 и Q2ext = 0,947, локални модел за катјоне – RMSEP = 0,105 и Q2ext = 0,872, локални модел за анјоне – RMSEP = 0,102 и Q2ext = 0,954 и локални модел за неутралне молекуле – RMSEP = 0,042 и Q2ext = 0,996, редом. Овим вредностима указано је на добре способности модела за предвиђање ретенционог понашања молекула. Издвојеним параметрима (MD и EP) путем глобалног QSRR модела указано је на присуство јонских интеракција (SHED_PL, P_VSA_ppp_P, qpmax, MDEN-33, pH, C), поларних интеракција (SHED_PL, MDEN-33, TDB04s, ACN) и водоничних веза (CATS2D_05_DL, CATS2D_08_DL) у RP/WCX систему. Локалним моделима су истакнути следећи параметри од значаја за ретенционо понашање катјона (nCb-, D/Dtr10, SpMAD_B(m), CATS2D_05_DL, ACN, pH, C), анјона (SHED_DL, Mor20s, CATS3D_07_NL, ACN, pH) и неутралних молекула (F01[C-O], piPC06, RDF090m, ACN). Овим параметрима указано је на утицај структуре и топологије прстена на ретенционо понашање катјона, интринзично стање и тополошки однос липофилних и негативних молекулских центара анјона, док је за неутралне молекуле однос C-O био најутицајнији, што указује на значај липофилности молекула. Такође, локалним моделима је потврђено присуство интеракционих механизама који су препознати глобалним QSRR моделом.
Друга целина је усмерена на развој хроматографских метода у RP/WCX MMLC систему. Oписан је развој три аналитичке методе које су употребљене за сепарацију смеша различитог састава, чиме је показана могућност употребе RP/WCX аналитичке колоне за сепарацију великог броја аналита. Развој све три методе био је вођен применом DoE. На основу прикупљених резултата изграђени су регресиони математички модели, чија адекватност је процењена анализом варијансе (ANOVA) и статистичким параметрима (p-вредност, lack of fit, коефицијент детерминације (R2), прилагођени R2 (adj. R2) и предиктивни R2 (pred. R2)), док су за дефинисање и одабир оптималних експерименталних услова употребљене методологија мултикритеријумског одлучивања (енг. Multicriteria Decision Making, MCDM) и Дерингерова функција пожељних одговора. 
Прва аналитичка метода развијeна je за потребе сепарације смеше следећих аналита: есциталопрамa, атомоксетинa, арипипразолa, ибупрофенa и ацеклофенакa, који у условима мобилне фазе формирају различите јонске врсте (смеша молекула у облику катјона и анјона). Применом FC-CCD испитани су истовремени утицаји промене вредности експерименталних фактора (удео ACN у мобилној фази (30 – 50 %, v/v), pH (3,8 – 5,6) и концентрација амонијум-ацетатног пуфера (20 – 40 mM) у воденом делу мобилне фазе и температура колоне (30 – 38°C)) на ретенционо понашање аналита. Праћени су следећи одговори методе: ретенциони фактори ацеклофенака (kACE) и арипипразола (kARI), као и фактор селективности за пикове атомоксетина и есциталопрама (αESC-ATO). Спроведено је регресионо математичко моделовање, а математички модели су статистички евалуирани вредностима коефицијента детерминације (R2, adj. R2, pred. R2>0.98), p-вредностима (p < 0,05) који указују на статистичку значајност модела и вредностима lack of fit > 0,05, који указује да модел адекватно описује праћене одговоре система. Изузетак је била вредност lack of fit  за αESC-ATO, која je показатељ комплексности ретенционог понашања молекула у изабраном MMLC систему, али је модел ипак сматран прихватљивим, након анализе и процене ризика, уз одговарајућу напомену. Дефинисани су следећи циљеви оптимизације: kARI < 10, kACE > 1 и αESC-ATO > 1,3, а применом MCDM одабран је следећи скуп оптималних вредности експерименталних услова: 45 %, v/v ACN, амонијум-ацетатни пуфер (39 mМ, pH 4,77) и температура колоне 38°C, чиме је обезбеђена оптимална раздвојеност пикова испитаних аналита.
Друга аналитичка метода развијена је за сепарацију смеше аналита који по својој фармаколошкој активности припадају групи адренергика, односно за сепарацију молекула који формирају исте јонске врсте у условима мобилне фазе (смеша катјона): бисопрололa, фенотеролa, доксазосинa, тетрахидразолинa и лофексидинa. Процена утицаја промене вредности EP изведена је применом FC-CCD. Испитани су факторски ефекти следећих EP: удео ACN у мобилној фази (30 – 50 %, v/v), pH (3,8 – 5,6) и концентрација амонијум-ацетатног пуфера (20 – 40 mM) воденог дела мобилне фазе и температура колоне (30 – 38°C). Праћени су следећи одговори методе: селективност критичних парова пикова бисопролола и фенотерола (αBP/FT), тетрахидразолина и бисопролола (αTH/BP), лофексидина и доксазосина (αLOF/DOX) и ретенциони фактор доксазосина (kDOX). Развијени су математички модели који су статистички евалуирани вредностима коефицијената детерминације (R2, adj. R2 и pred. R2 > 0,99), p-вредностима (p < 0,05) и lack of fit > 0,05, са изузетком lack of fit < 0,05 за αLOF/DOX, што такође указује на комплексност ретенционог понашања молекула у MMLC систему, али ипак има прихватљиву вредност у сврху развоја методе. Дефинисани су циљеви оптимизације тако да се обезбеде раздвојеност пикова (αBP/FT, αTH/BP, αLOF/DOX > 1,2) и рационално време анализе (kDOX<10). Конструисана је Дерингерова функција пожељних одговора у складу са дефинисаним циљевима методе помоћу које су дефинисане оптималне вредности праћених одговора: 44 %, v/v ACN, концентрација пуфера 36 mM, температура 38°C и pH вредност пуфера мобилне фазе 5,1. Применом одабраних експерименталних услова обезбеђена је задовољавајућа сепарација свих аналита присутних у смеши.
Последња метода развијана је у сврху сепарације молекула диклофенака и његових контрајона, натријума (Na+) и калијума (K+). Експериментални параметри испитани су пратећи Пун факторски дизајн, 32, којим је испитан утицај промене EP у одговарајућем опсегу услова pH (4,6 – 5,4) и концентрације амонијум-ацетатног пуфера (30 – 70 mM) воденог дела мобилне фазе. Додатно, процењена је и промена врсте органског растварача, са фиксним вредностима његовог удела: амонијум-ацетатни пуфер/ ACN = 60/40 %, v/v и амонијум-ацетатни пуфер/ ацетон (ACE) = 50/50 %, v/v. Праћени су следећи одговори система: фактори селективности за јоне натријума и калијума (αNa/K), ретенциони фактори јона калијума (kK) у оба система (MMLCACN и MMLCACE), и ретенциони фактор диклофенака (kDk) у MMLCACE систему. Развијени су математички модели са статистички пожељним вредностима (R2, adj. R2 и pred. R2 > 0,92) и нешто нижим, али прихватљивим за αNa/K у MMLCACN систему (R2, adj. R2 и pred. R2 > 0,81). Додатно p-вредности су биле мање од 0,05, а вредности lack of fit веће од 0,05. Дефинисани су циљеви оптимизације тако да се постигне максимална вредност αNa/K у оба система и kDk у MMLCACE систему, и минимална вредност kK. Мултикритеријумском оптимизацијом процењене су следеће вредности експерименталних услова као оптималне: у MMLCACN систему 48,00 mM и pH 4,82 док у MMLCACE систему 40 mM и pH 4,62 и које обезбеђују раздвајање испитаних аналита. Потом је процењена њихова еколошка прихватљивост ради евалуације замене органског растварача мобилне фазе следећим алатима: индекс еколошке прихватљивости растварача (енг. Greenness Index, GI), GAPI (енг. Green Analytical Procedure Index) и AGREE калкулатор (енг. Analytical GREEnness Metric Approach). Употребом GI евалуиране су особине употребљених органских растварача мобилне фазе, чиме је показана боља еколошка и здравствена безбедност ACE у односу на ACN. GAPI и AGREE алатима вршена је еколошка процена целокупне методе у складу са принципима зелене хемије (енг. Green Analytical Chemistry, GAC). Према овим алатима, главна разлика између две методе са еколошког аспекта, је еколошка прихватљивост коришћене мобилне фазе. Сходно томе, еколошка прихватљивост методе са ACE је већа у поређењу са ACN, што је потврђено и вредностима AGREE скора (AGREE за MMLCACE је 0,69 и за MMLCACN је 0,60). На овај начин је, осим разматрања квалитета хроматографског процеса, посебно наглашена брига о еколошком утицају и одрживости аналитичких процедура на животно окружење оператера, односно утицај на природу.
За све методе је успешно постигнуто раздвајање свих компоненти смеше, чиме је показана могућност употребе RP/WCX колоне у сепарацији аналита различитих и сличних физичко-хемијских особина. На тај начин је потврђена њихова успешна практична примена у области испитивања и контроле квалитета лекова који садрже испитиване аналите. 
	У трећој целини Резултата и дискусије приказани су резултати истраживања MMLC система који садржи комбинацију RP/HILIC ретенционих механизама. Према описаној методологији изграђена су три мешовита QSRR модела, један глобални, изграђен на читавој бази прикупљених резултата и два локална изграђена на циљаним деловима генерисане базе података (резултати за молекуле у неутралном и јонском облику). Испитано је ретенционо понашање тридесет и шест молекула лекова мале молекулске масе, према Централном композитном дизајну – сферном (енг. Central Composite Design, Rotatable, CCD-R). CCD-R обухватио је следеће експерименталне параметре: удео ACN растварача у мобилној фази (%, v/v), pH вредност и концентрација пуфера (C, mM) воденог дела мобилне фазе. У току моделовања узете су у обзир вредности молекулских дескриптора које су софтверски израчунате и које се QSRR моделима доводе у везу са ретенционим понашањем молекула (ретенциони фактор, k). Модели су развијени применом алгоритма машинског учења – GBT, чије перформансе су потом процењене и потврђене интерном и екстерном валидацијом. Интерна валидација је спроведена десетоструком унакрсном валидацијом, а екстерна применом развијених модела на тест сету података који је претходно непознат моделу. Добијене су одговарајуће вредности валидационе метрике за глобални модел (RMSEP = 0,117 и Q2ext = 0,911), локални модел за неутралне молекуле (RMSEP = 0,037 и Q2ext = 0,868) и локални модел за јонизоване молекуле (RMSEP = 0,129 и Q2ext = 0,932), које указују на добру способност предвиђања ретенционих података модела. У изграђеним моделима истакли су се параметри EP и MD који су високо позиционирани, односно имају значајан утицај на ретенционо понашање испитаних молекула и који указују на присуство специфичних ретенционих механизама. Глобалним моделом издвојени су параметри који указују на важну повезаност поларности молекула са њиховим ретенционим понашањем (mindssC, ATSC4m, PubchemFP366, ATSC3m, ACN) и на присуство поларних интеракција, али и посредно на присуство јонских интеракција (ATSC2e, AATSC3e, pH, C). Поред тога потврђен је и утицај водоничних веза издвајањем minHBd дескриптора. До сличних закључака се дошло и резултатима локалног модела за јонизоване молекуле, где су поларне интеракције индиковане minaaCH, AATS0m, nsCH3 дескрипторима и утицајем ACN. Међутим додатно је потврђено и присуство јонских интеракција због истакнутих следећих MD: nBase, ATSC1i и MLFER_A, потврђено релевантним утицајем pH и концентрације пуфера воденог дела мобилне фазе. Осим тога, истакнут је и значај водоник-донор центара у молекулима, чиме је указано на присуство водоничних веза (hmax). Истакнутим параметрима локалног модела за неутралне молекуле (MATS1e, AATSC5e, PubchemFP189, AlogP, ACN) указано је да неутрални молекули у испитаном систему превасходно интерагују поларним међумолекулским везама.

3. УПОРЕДНА АНАЛИЗА РЕЗУЛТАТА ДИСЕРТАЦИЈЕ СА ПОДАЦИМА ИЗ ЛИТЕРАТУРЕ
У доступним научним истраживањима забележен је пораст интересовања за употребу MMLC у аналитичким методама, укључујући и аналитичке методе за испитивање лекова малих молекулских маса [1–3]. Овакво интересовање проистиче из препознатих предности MMLC технике, које могу да надоместе забележена ограничења у RP течној хроматографији. То је чини комплементарном са RP модалитетом због чега се истиче могућност употребе у дводимензионалној хроматографији (2D-LC) [2]. Додатно, MMLC системи обезбеђују могућност подешавања селективности, чиме се постиже боља контрола редоследа елуирања аналита и повећан капацитет пикова из кога надаље произилазе брже и економичније анализе и смањена употреба органских растварача [3]. 
У доступним оригиналним научним радовима, заступљена су истраживања у којима је MMLC примењена у испитивању лекова малих молекулских маса. Kazarian et al. [4] су употребили комбинацију RP/IEX[footnoteRef:1] и HILIC колона у 2D-LC, за испитивање јона, активних фармацеутских супстанци (енг. Active Pharmaceutical Ingredient, API) и ексципијенаса, те је таква метода примењена за испитивање сирупа за кашаљ Robitussin®. Такође, Kazarian et al. [5] су применом MMLC (RP/AEX[footnoteRef:2]/CEX[footnoteRef:3]) спровели анализу серијe API, контрајона и ексципијенаса, а развијене методе су потом примењене на прашкове за инхалацију, Flixotide и Spiriva. Профилисање нечистоћа API је постигнуто применом MMLC, као што су  L-метионин [6] комбинацијом RP/SCX[footnoteRef:4] механизама, вигабатрин [7] RP/SAX[footnoteRef:5] системом и топирамат [8] употребом RP/AEX/CEX интеракција, а забележен је и развој методе за испитивање фиксне комбинације лекова хидрохлортиазида, дилтиазема и пропранолола употребом RP/WCX система [9]. Поред наведене употребе, Grybinik et al. [10] су спровели испитивање 16 API и то употребом три различита MMLC система (RP/WCX, RP/WAX[footnoteRef:6] и RP/HILIC). Међутим, применом MMLC се не стиче дубљи увид у принцип њиховог функционисања. Број експерименталних параметара који се оптимизују у току развоја MMLC метода је повећан у односу на унимодалне системе, што развој метода чини захтевнијим. Стога, боље разумевање функционисања MMLC унапређује и будући развој MMLC метода [11–14]. [1:  Хроматографски режим јонске измене (енг. Ion Exchange, IEX)]  [2:  Хроматографски режим анјонске измене (енг. Anion Exchange, AEX)]  [3:  Хроматографски режим катјонске измене (енг. Cation Exchange, CEX)]  [4:  Хроматографски режим јаке катјонске измене (енг. Strong Cation Exchange, SCX)]  [5:  Хроматографски режим јаке анјонске измене (енг. Strong Anion Exchange, SAX)]  [6:  Хроматографски режим слабе анјонске измене (енг. Weak Anion Exchange, WAX)] 

У доступним литературним изворима различитим начинима се приступало испитивању ретенционих механизама у MMLC системима. Применом појединачне евалуације факторских ефеката (енг. One Factor at a Time, OFAT) Stevenson et al. [15] су изучавали механизме функционисања Scherzo SM-18 колоне, Aral and Dağ [16] су испитивали интеракције у RP/HILIC систему, а Grybinik et al. [10] су испитивали три бимодална система (RP/WCX, RP/WAX и RP/HILIC). На сличан начин су Lemasson et al. [17] спровели испитивање RP/WCX система, где је OFAT приступ био праћен развојем семиемпиријског математичког модела, чиме је обезбеђен дубљи увид у експресију ретенционих механизама. Семиемпиријски модели су били метода избора истраживања и других хроматографских система. Тако су Bernardi et al. [18] спровели истраживање механизама присутних у CEX/RP систему, а Obradović et al. [19] у RP/HILIC систему, где је додатно примењено и класично QSRR моделовање. Важно је напоменути да је примена OFAT приступа ресурсно захтевна, а добијени резултати нису задовољавајућег квалитета у погледу прикупљених информација и закључака до којих доводе [20]. Математичким моделовањем се постиже повећање информативне моћ добијених резултата јер се обезбеђује њихова предиктивна димензија. Семиемпиријски модели омогућавају увид у функционисање система урачунавањем параметара и система и аналита, али је експериментална карактеризација аналита мукотрпна [21]. Класичним QSRR моделима карактеризација аналита се спроводи софтверски, чиме се редукује експериментални рад, али они не пружају увид у ретенционо понашање молекула у експерименталном простору, већ у фиксној комбинацији експерименталних услова [22]. Мешовито QSRR моделовање додаје предиктивну димензију у експерименталном простору јер интегрише EP у QSRR моделе. У литератури је приказана успешна примена мешовитих QSRR на хроматографске системе [23–27], међутим наведени модели не постоје за MMLC систем. 
Из литературног прегледа може се приметити заступљеност комбинације модалитета RP/IEX и RP/HILIC за испитивање лекова малих молекулских маса, чиме је оправдан одабир MMLC хроматографских система који су предмет истраживања докторске дисертације (RP/WCX и RP/HILIC). Такође, одабир испитаних MMLC система може да се оправда и физичко-хемијским карактеристикама API, односно учесталим присуством функционалних група базних карактеристика у молекулима лековитих супстанци [28], док HILIC у комбинацији са RP пружа обједињену анализу умерено и високо поларних аналита, што се појединачним механизмима не постиже [29]. У оквиру докторске дисертације испитана су два бимодална MMLC система (RP/WCX и RP/HILIC) развојем мешовитих QSRR модела. Истакнути су параметри од утицаја на ретенционо понашање аналита (EP и MD) на основу којих се стекао увид у присуство ретенционих механизама. У оквиру добијених резултата препозната је различита важност експерименталних фактора у зависности од јонске врсте молекула, што је посебно истакнуто у локалним QSRR моделима.  Grybinik et al. [10] су у свом истраживању RP/WCX, RP/WAX и RP/HILIC система дошли до закључка да су неутрални аналити били под много мањим утицајем параметара воденог дела мобилне фазе (концентрације пуфера и pH), док су они за јонске аналите били од изузетног значаја. Овакав закључак је у складу и са резултатима докторске дисертације, јер су наведени експериментални параметри на исти начин били укључени у изграђене локалне QSRR моделе. Lemasson et al. [17] су у свом истраживању испитивали утицај експерименталних параметара (удео ACN, концентрација пуфера, pH мобилне фазе и температура колоне) у RP/WCX систему, посебно истичући доминантност једног од два модалитета у зависности од вредности експерименталних параметара. У истраживању је истакнута већа израженост хидрофобних интеракција при вишим уделима ACN, а већа израженост WCX при вишим уделима воденог дела мобилне фазе - пуфера. Испитани експериментални параметри наведеног истраживања су у складу са експерименталним параметрима испитаним у оквиру докторске дисертације. Такође, дефинисано је присуство хидрофобних и јоноизмењивачких интеракција, што је у сагласности са идентификованим ретенционим механизмима резултатима докторске дисертације. Obradović et al. [19] су у свом истраживању RP/HILIC система путем QSRR модела потврдили значај следећих молекулских особина у току ретенционог процеса: липофилност, атомске масе, електронске особине, поларизабилност, електронегативност, ван дер Валсове запремине и особине водоничног везивања. Aral and Dağ [16] су додатно у свом истраживању RP/HILIC система, поред експерименталних услова (удео органског растварача, pH и концентрација пуфера воденог дела мобилне фазе) указали на повезаност константе киселинске дисоцијације (pKa) молекула, наелектрисања и ретенционих особина молекула. Сличне молекулске особине и експериментални услови су препознати као значајни за ретенционо понашање молекула у RP/HILIC систему и путем резултата докторске дисертације. 
Тумачени резултати у оквиру докторске дисертације су у складу са резултатима других истраживачких група, чиме се потврђује валидност истраживања. Допринос ове докторске дисертације представља наставак испитивања ретенционих механизама заступљених у одабраним MMLC системима уз сагледавање новооткривених факторских интеракција које омогућавају суштинско разумевање образаца хроматографског понашања аналита, бољу контролу хроматографског процеса и последично успешнији развој нових хроматографских метода. 
У обрађеним резултатима у оквиру докторске дисертације приказан је и развој аналитичких метода у RP/WCX систему, применом DoE и оптимизација мултикритеријумским одлучивањем. Овим приступом се додатно доприноси увиду у ефекте експерименталних параметара на ретенционо понашање испитаних аналита. Препознати утицаји и трендови утицаја експерименталних параметара путем резултата докторске дисертације су одговарали ефектима експерименталних параметара описаним у истраживањима Grybinik et al. [10] и Lemasson et al. [17].  Такође, у литератури је забележен развој MMLC метода хемометријским приступом, где су Samara et al. [9] спровели развој методе за сепарацију смеше хидрохлортиазида, дилтиазема и пропранолола употребом RP/WCX система, а Badea et al. [30] спровели развој методе за сепарацију антихипертензивних лекова употребом RP/SCX колоне, чиме се додатно потврђује оправданост избора хемометријског приступа у развоју аналитичких метода.
У оквиру резултата ове докторске дисертације приказан је успешан развој аналитичких метода применом RP/WCX система, чиме је показана могућност његове примене за раздвајање великог броја аналита различитих физичко-хемијских особина. Успешно су развијене методе за сепарацију смеша где су молекули присутни у облику различитих и истих врста јона, као и испитивање контрајона присутних у солима диклофенака (Na+ и K+). У литератури се посебно наводи значај MMLC у сепарацији контрајона API, јер се оне у великом броју случајева синтетишу у облику соли (чак 43 % API из комерцијалних лекова), те је важна потврда генерисаног облика соли, са циљем искључења присуства других облика соли [31–33]. MMLC показује предности у односу на стандардно примењиване технике за сепарацију контрајона, јер не захтева употребу засебних хроматографских система у зависности од јонске врсте [34]. У оквиру доступних истраживања, забележена је примена MMLC у аналитици контрајона молекула лекова [33–35]. Zhang et al. [34] су успешно раздвојили укупно 25 контрајона, употребом RP/CEX/AEX колоне. Streuli et al. [33] су применили MMLC за раздвајање укупно 14 контрајона, док су Li et al. [35] приказали могућност квантификације неорганских јона из олигонуклеотидних лекова употребом AEX/CEX/HILIC колоне. Међутим, у доступним истраживањима није разматрана сепарација контрајона присутних у солима диклофенака применом RP/WCX система. Додатно, у доступним литературним изворима у којима су испитани контрајони, али и MMLC системи, није разматрана могућност замене органског растварача мобилне фазе, еколошки прихватљивијим опцијама, што је приказано у резултатима докторске дисертације. Оваква замена растварача је у складу са принципима зелене хемије, детаљније образложених у раду Gałuszka et al. [36], што додатно доприноси значају представљеног истраживања и помак у разумевању испитаног RP/WCX система. У складу са тиме, посебно је значајан искорак остварен кроз ову докторску дисертацију који укључује веома актуелно еколошко освешћивање, заштиту природе и бригу о очувању ресурса у току рада у аналитичкој лабораторији.

4. ОБЈАВЉЕНИ И САОПШТЕНИ РЕЗУЛТАТИ КОЈИ ЧИНЕ ДЕО ДИСЕРТАЦИЈЕ
Из резултата докторске дисертације кандидата маг. фарм. Бојане Свркота Конрад објављена су два научна рада и три саопштења са научних скупова штампаних у изводу. Један научни рад је објављен у врхунском међународном часопису (М21)[footnoteRef:7] и један рад у истакнутом међународном часопису (М22)[footnoteRef:8]. Додатно су објављена и три саопштења са међународних скупова штампаних у зборницима радова у облику кратког извода (М34).  [7:  Часопис који је према IF2, односно IF5, рангиран у JCR у својој области наука међу првих 10%−30% часописа]  [8:  Часопис који је према IF2, односно IF5, рангиран у JCR у својој области наука међу првих 30%−60% часописа] 

Објављени научни радови у часописима међународног значаја:
1) Bojana Svrkota, Jovana Krmar, Filip Petronijević, Ana Protić, Biljana Otašević. Sustainable Analysis of Diclofenac Salts: A Chemometric Approach to Mixed-Mode Liquid Chromatography with Charged Aerosol Detection. Journal of separation science 2025; 48: 70136; DOI: 10.1002/jssc.70136; 
Назив часописа: Journal of separation science  
Импакт фактор, IF (2025): 3,600
Категорија (2025): M22
Ранг часописа у области Chemistry, Analytical (2025): 42/110, IF=3,600
2) Bojana Svrkota, Jovana Krmar, Ana Protić, Biljana Otašević. The Secret of Reversed-Phase/Weak Cation Exchange Retention Mechanisms in Mixed-Mode Liquid Chromatography Applied for Small Drug Molecule Analysis. Journal of chromatography A 2023; 1690: 463776; DOI: 10.1016/j.chroma. 2023.463776; 
Назив часописа: Journal of chromatography A 
Импакт фактор, IF (2021): 4,601
Категорија (2023): M21
Ранг часописа у области Chemistry, Analytical (2023): 26/106, IF=3,800

Саопштења са научних скупова штампана у изводу (M34)[footnoteRef:9]:  [9:  Имена презентујућих аутора су подвучена.] 


1) Bojana Svrkota, Jovana Krmar, Ana Protić, Biljana Otašević. Mixed-mode RP/WCX chromatographic system evaluation using QSRR modelling approach. 12th International Symposium of Drug Analysis 32nd International Symposium on Pharmaceutical and Biomedical Analysis. 11 – 14 September 2022, Mon, Belgium. 
2) Bojana Svrkota, Jovana Krmar, Ana Protić, Mira Zečević, Biljana Otašević. Optimization of Mixed-Mode HPLC Method Intended for Analysis of Adrenergic Drugs. The 12th International Conference on Instrumental Analysis —Modern Trends and Applications. 20–23 September 2021, Thessaloniki, Greece. Virtual Event
3) Bojana Svrkota, Jovana Krmar, Nevena Đajić, Ana Protić, Biljana Otašević. Chemometrically supported optimization of RP/WCX-HPLC method. 13th International Symposium on Pharmaceutical Sciences. 22 – 25 June 2021, Ankara, Turkey. Virtual Event

5. ЗАКЉУЧАК – ОБРАЗЛОЖЕЊЕ НАУЧНОГ ДОПРИНОСА ДИСЕРТАЦИЈЕ
У оквиру докторске дисертације кандидата маг. фарм. Бојане Свркота Конрад приказани су резултати истраживања у области мултимодалне течне хроматографије примењене у аналитици лекова малих молекулских маса, са посебном пажњом посвећеном испитивању ретенционих механизама бимодалних система RP/WCX и RP/HILIC. 
У доступним оригиналним научним радовима до сада није забележено истраживање ретенционих механизама заступљених у мултимодалној течној хроматографији применом мешовитог QSRR моделовања, укључујући истраживање RP/WCX и RP/HILIC система. Такође, до сада није примењен развој глобалног и локалних QSRR модела, којима би се стекао детаљнији увид у присутне ретенционе механизме у наведеним MMLC системима, у зависности од јонске врсте аналита. Развијеним QSRR моделима истакнути су параметри од утицаја на ретенционо понашање молекула (MD и EP) путем којих су истакнути основни интеракциони механизми сепарације молекула у MMLC системима. Развијеним моделима не само да је указано на присуство ретенционих механизама и боље разумевање функционисања наведених хроматографских система, већ они обезбеђују могућност предвиђања ретенционог понашања молекула у дефинисаном експерименталном простору (DoE). Предвиђање развијених модела није резервисано само за експериментално испитане молекуле, већ омогућава предвиђање понашања молекула познате структуре, а који нису експериментално испитани, што је потврђено метриком екстерне валидације модела. Због тога ови модели могу да служе као полазна тачка развоју MMLC метода у испитаном експерименталном простору. Они обезбеђују груба предвиђања о ретенционом понашању молекула чиме се смањује потреба за иницијалним и прелиминарним испитивањима и тиме се додатно доприноси пожељности практичне употребе RP/WCX и RP/HILIC система. 
Такође, у приказаним резултатима докторске дисертације показана је могућност употребе RP/WCX у сепарацији различитих смеша аналита, у којима су присутни молекули сличних и различитих физичко-хемијских особина: смеша лекова у облику анјона и катјона, смеша адренергика (катјона) и испитивање соли диклофенака укључујући присутне контрајоне сличних физичко-хемијских карактеристика (Na+ и K+). Аналитичке методе су развијане применом DoE приступа, чиме се стиче увид у ретенционо понашање испитаних аналита у читавом дефинисаном експерименталном простору, додатно потврђујући утицај експерименталних фактора на ретенционо понашање испитаних молекула. Одабране смеше молекула лекова до сада нису биле предмет испитивања применом RP/WCX течне хроматографије. Поред тога, до сада није разматрана могућност замене ацетонитрила ацетоном у току развоја метода у RP/WCX систему, што доприноси помаку ка развоју еколошки повољнијих аналитичких метода.
[bookmark: _GoBack]

6. ПРОВЕРА ОРИГИНАЛНОСТИ ДОКТОРСКЕ ДИСЕРТАЦИЈЕ
На основу Правилника о поступку провере оригиналности докторских дисертација које се бране на Универзитету у Београду (Гласник Универзитета у Београду бр. 204/2018) докторска дисертација „Примена хемометријских алата за карактеризацију интеракционог потенцијала течне хроматографије мешовитих режима, реверзних фаза, слабе катјонске измене и хидрофилних интеракција“, аутора маг. фарм. Бојане Свркота Конрад, спроведена је провера оригиналности применом софтвера iThenticate. 
На основу извештаја о провери оригиналности докторске дисертације коришћењем програма iThenticate регистровано подударање текста које износи 4% са 83 извора, при чему је подударање 1% или мање од 1% за сваки извор. Овај степен подударности последица је претходно публикованих резултата истраживања докторанда, цитата, личних имена, општих места и података, што је у складу са чланом 9. Правилника. На основу свега изнетог, а у складу са чланом 8. став 2. Правилника о поступку провере оригиналности докторских дисертација које се бране на Универзитету у Београду, изјављујемо да извештај указује на оригиналност докторске дисертације, те се прописани поступак припреме за њену одбрану може наставити.  



                                                                                         Ментор:

	_____________________________________

	др Биљана Оташевић, редовни професор 

	Универзитет у Београду − Фармацеутски факултет




7. ОДЛУКЕ ЕТИЧКЕ КОМИСИЈЕ И ОСТАЛЕ НЕОПХОДНЕ ЕТИЧКЕ ОДЛУКЕ

ИЗЈАВА МЕНТОРА И КАНДИДАТА ДА ИСТРАЖИВАЊЕ ЗА ПОТРЕБЕ ДОКТОРСКЕ ДИСЕРТАЦИЈЕ НИЈЕ РАЂЕНО У ЗДРАВСТВЕНОЈ УСТАНОВИ


Изјављујемо да истраживање за потребе израде докторске дисертације под називом:
„Примена хемометријских алата за карактеризацију интеракционог потенцијала течне хроматографије мешовитих режима, реверзних фаза, слабе катјонске измене и хидрофилних интеракција“
није рађено у здравственој установи, у раду са пацијентима нити са биолошким материјалом.


                                                                                          Ментор:

	_____________________________________

	др Биљана Оташевић, редовни професор 

	Универзитет у Београду − Фармацеутски факултет


                                                                                     


    Кандидат:

	_____________________________________

	маг. фарм. Бојана Свркота Конрад 

	Агенција за лекове и медицинска средства Србије, Београд

8. ПРЕДЛОГ КОМИСИЈЕ ЗА ОЦЕНУ ЗАВРШЕНЕ ДОКТОРСКЕ ДИСЕРТАЦИЈЕ
На основу изложеног, Комисија закључује да докторска дисертација кандидата маг. фарм. Бојане Свркота Конрад, задовољава све критеријуме оригиналног и адекватно написаног научног дела. Кандидаткиња је успешно реализовала постављене циљеве истраживања, а резултати приказани у овој докторској дисертацији представљају значајан научни допринос у области  аналитике лекова.
Резултати докторске дисертације су публиковани у два рада у међународним часописима са SCI листе (М21 и М22) и у оквиру три саопштења са међународних скупова штампана у изводу (три М34).
Комисија у наведеном саставу позитивно оцењује докторску дисертацију маг. фарм. Бојане Свркота Конрад под називом:
„Примена хемометријских алата за карактеризацију интеракционог потенцијала течне хроматографије мешовитих режима, реверзних фаза, слабе катјонске измене и хидрофилних интеракција“
и предлаже Наставно-научном већу Фармацеутског факултета Универзитета у Београду да прихвати овај извештај о завршеној докторској дисертацији и упути га Већу научних области медицинских наука, ради добијања сагласности за јавну одбрану докторске дисертације.

